**PÁLYÁZATI FELHÍVÁS**

A Dr. Bárczi Zoltán EU Közösségi Jog Alapítvány (a továbbiakban: Alapítvány) az Eötvös Loránd Tudományegyetem Állam és Jogtudományi Karának (a továbbiakban: ELTE ÁJK) egykori, fiatalon elhunyt tanítványa, **Bárczi Zoltán** emlékére pályázatot hirdet a róla elnevezett **díj és ösztöndíj** elnyerésére.

Az Alapítvány névadója az európai közösségi jogra specializálódott, posztgraduális képzések során mély elméleti ismereteket szerzett a témában, és széles körű gyakorlati tapasztalattal rendelkezett. Dolgozott az Európai Bizottság Jogi Szolgálatán, majd nemzetközi ügyvédi irodákban. Az Alapítvány célja az európai integráció eszméjének előmozdítása, a névadó emlékének megőrzése, valamint a magyarországi jogi egyetemeken tanuló, az uniós jog területén mélyreható ismeretekkel bíró joghallgatók támogatása.

**Pályázhat** valamennyi magyarországi állam- és jogtudományi karon jelenleg tanuló, illetve 2026 tavaszán végzett ***joghallgató*** – ideértve a ***szakjogászi képzésben, jogi továbbképzésben*** részt vevő hallgatókat is –, aki kiemelkedő eredményt ért el az uniós jog elsajátításában. Az ösztöndíj célja a pályázó további szakirányú tanulmányainak, illetve kutatómunkájának elősegítése.

A benyújtandó pályázatnak **3 önálló dokumentumot** kell tartalmaznia:

* a pályázó ***nevét és elérhetőségét*** (e-mail címét, postacímét, telefonszámát, bankszámlaszámát), az ***oktatási intézmény*** megjelölését (amelyben tanulmányait folytatja/folytatta), a pályázó jövőbeni szakirányú tanulmányok folytatására, kutatásokra, gyakorlati tevékenységére vonatkozó ***elképzeléseit*** legfeljebb fél oldal terjedelemben, a ***pályázat egyénileg választott jeligéjét*** (a jelen felhívás mellékletét képező adatvédelmi tájékoztatóban foglaltakra tekintettel; a jelige nem egyezhet meg a pályázó nevével, személyes adatával, olyan jellemzővel, amelyből a személye egyértelműen beazonosítható, benyújtott tanulmányának címével), valamint annak megjelölését, hogy a pályázó miként értesült a pályázati lehetőségről;
* a melléklet szerinti nyilatkozatot kitöltve;
* az ***uniós jog bármely területét*** feldolgozó, ***1-1,5 szerzői ív (maximum 40-60 ezer karakter)*** terjedelmű, lábjegyzetekkel és irodalomjegyzékkel ellátott ***tanulmányt, kizárólag a választott jeligével*** ellátva.

A pályázatot **kizárólag elektronikus** úton lehet benyújtani, az alapitvanybarczi@gmail.com e-mail címre. **Benyújtási határidő: 2026. május 31. (vasárnap).**

A benyújtott pályázati tanulmányt az Alapítvány Kuratóriuma által kijelölt, egyetemi oktatókból álló háromtagú szakmai zsűri bírálja el. A bírálat eredményéről a pályázók 2026 nyarán **írásbeli értesítést** kapnak. A díjak **átadására** hagyományosan az Eötvös Loránd Tudományegyetem Állam- és Jogtudományi Karának évnyitóján kerül sor.

Az ösztöndíj mértékét és a díjazottak számát az Alapítvány Alapító Okiratával összhangban évente a Kuratórium határozza meg. A Kuratórium több pályázót is részesíthet díjazásban. A **fődíj összege 200 000 Ft**. A Kuratórium emellett a szakmai zsűri javaslata alapján az Alapítvány korábbi elnökéről, Dr. Valki László professzorról elnevezett **100 000 Ft-os különdíj**, illetve pénzdíjjal nem járó **elismerő oklevél** odaítélésére is jogosult.

Budapest, 2025. augusztus 30.

dr. Budai Péter s. k. dr. Szabó Balázs s. k.

a Kuratórium elnöke alapítványi titkár

*Melléklet a Dr. Bárczi Zoltán EU Közösségi Jog Alapítvány 2025. évi pályázati felhívásához*

***Adatvédelmi tájékoztató***

Az Alapítvány (cím: 1053 Budapest, Egyetem tér 1-3., képviseli: Dr. Budai Péter kuratóriumi elnök) – mint adatkezelő – az Európai Unió Általános Adatvédelmi Rendelete (2016/679 EU rendelet, GDPR) előírásai (13. cikk) alapján tájékoztatja a pályázókat, hogy az Alapító Okiratban foglalt, a Polgári Törvénykönyvről szóló 2013. évi V. törvénnyel, a nemzeti felsőoktatásról szóló 2011. évi CCIV. törvénnyel, a tudományos kutatásról, fejlesztésről és innovációról szóló 2014. évi LXXVI. törvénnyel, valamint az egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvénnyel összhangban álló céljai megvalósítása érdekében évente pályázatot hirdet, amelynek keretében a pályázók személyes adatait kezeli (az adatkezelés célja a pályázati eljárás lebonyolítása). Az adatkezelés jogalapja a GDPR, illetve annak 6. cikk (1) bekezdés a) pontja, azaz az érintett kifejezett hozzájáruló nyilatkozata. Az adatkezelés céljának megvalósítása érdekében az Alapítvány a következő adatokat gyűjti és kezeli:

* természetes személyazonosító adatok – családi és utónév, végzettség, oktatási intézmény megnevezése, amelyben a pályázó tanulmányait folytatja/folytatta;
* a pályázat elbírálásához, a pályázók értesítéséhez, a pályadíj átutalásához szükséges adatok – e-mail cím, postacím, telefonszám, bankszámlaszám.

A fenti adatok megismerésére kizárólag a Kuratórium Alapító Okiratban felsorolt tagjai jogosultak, harmadik fél részére nem hozzáférhetők. A személyes adatokat az Alapítvány az adatkezelési cél megvalósulásáig tárolja, amely nem érinti az egyéb jogszabályon alapuló kötelezettség teljesítése érdekében történő adattárolást.

Az érintett jogai:

* az érintett kérelmezheti az adatkezelőtől a rá vonatkozó személyes adatokhoz való hozzáférést, azok helyesbítését, törlését vagy kezelésének korlátozását, és tiltakozhat az ilyen személyes adatok kezelése ellen, valamint megilleti az adathordozhatóság joga;
* az érintett adatkezeléshez való hozzájáruló nyilatkozata bármely időpontban visszavonható, amely nem érinti a visszavonás előtt a hozzájárulás alapján végrehajtott adatkezelés jogszerűségét;
* az érintett a felügyeleti hatósághoz címzett panasz benyújtására jogosult az adatkezelés kapcsán.

***Nyilatkozat***

Alulírott ……………………………………………………….. (pályázó) az Európai Unió Általános Adatvédelmi Rendelete (2016/679 EU rendelet, GDPR) 6. cikk (1) bekezdésének a) pontja alapján kijelentem, hogy a fenti Adatvédelmi tájékoztató tartalmát megismertem és tudomásul vettem.

Ugyanezen jogszabályhely alapján kijelentem továbbá, hogy – a tájékoztatóban megjelölt személyes adatok vonatkozásában és feltételek mellett – hozzájárulok az általam benyújtott pályázattal kapcsolatos eljárás lebonyolítása érdekében személyes adataimnak a Dr. Bárczi Zoltán EU Közösségi Jog Alapítvány (1053 Budapest, Egyetem tér 1-3., képviseli: Dr. Budai Péter kuratóriumi elnök) általi kezeléséhez.

Kelt:

 ………………………………………………..

 pályázó aláírása